Title: ประกาศคณะกรรมการพลังงานนิวเคลียร์เพื่อสันติ เรื่อง กำหนดเกณฑ์ปริมาณรังสีในระดับที่ปลอดภัยเพื่อให้สถานประกอบการทางนิวเคลียร์พ้นจากการควบคุม พ.ศ. 2560

ประกาศคณะกรรมการพลังงานนิวเคลียร์เพื่อสันติ

ประกาศคณะกรรมการพลังงานนิวเคลียร์เพื่อสันติ
เรื่อง
กำหนดเกณฑ์ปริมาณรังสีในระดับที่ปลอดภัยเพื่อให้สถานประกอบการทางนิวเคลียร์
พ้นจากการควบคุม พ.ศ. ๒๕๖๐

อาศัยอำนาจตามความในมาตรา
๑๓ และมาตรา ๗๓ วรรคสอง แห่งพระราชบัญญัติพลังงานนิวเคลียร์เพื่อสันติ พ.ศ. ๒๕๕๙
คณะกรรมการพลังงานนิวเคลียร์เพื่อสันติออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศคณะกรรมการพลังงานนิวเคลียร์เพื่อสันติ
เรื่อง
กำหนดเกณฑ์ปริมาณรังสีในระดับที่ปลอดภัยเพื่อให้สถานประกอบการทางนิวเคลียร์พ้นจากการควบคุม
พ.ศ. ๒๕๖๐

ข้อ
๒[๑]  ประกาศนี้ให้ใช้บังคับนับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ 
ผู้รับใบอนุญาตเลิกดำเนินการสถานประกอบการทางนิวเคลียร์ที่ประสงค์ให้วัสดุอุปกรณ์ในสถานประกอบการทางนิวเคลียร์
หรือสถานประกอบการทางนิวเคลียร์ทั้งหมดหรือบางส่วนพ้นจากการควบคุม ต้องพิสูจน์ให้ได้ว่า
ปริมาณรังสีโดยรอบสถานประกอบการทางนิวเคลียร์ไม่เกิน ๑ มิลลิซีเวิร์ตต่อปี

ข้อ
๔ 
ผู้รับใบอนุญาตเลิกดำเนินการสถานประกอบการทางนิวเคลียร์
สามารถใช้ประโยชน์พื้นที่สถานประกอบการทางนิวเคลียร์หลังพ้นจากการควบคุมเพื่อการอื่น
ตามเงื่อนไขดังนี้
(๑)
หากพื้นที่นั้นมีปริมาณรังสีไม่เกิน ๓๐๐ ไมโครซีเวิร์ตต่อปี
สามารถใช้ประโยชน์พื้นที่นั้นได้อย่างไม่มีข้อจำกัดการใช้งาน (green field) โดยไม่ต้องมีมาตรการจำกัดหรือควบคุมการอยู่ในพื้นที่
(๒)
หากพื้นที่นั้นมีปริมาณรังสีมากกว่า ๓๐๐ ไมโครซีเวิร์ตต่อปี สามารถใช้ประโยชน์พื้นที่นั้นได้อย่างมีข้อจำกัด (brown field) ที่บุคคลหนึ่ง ๆ
จะอยู่ในพื้นที่นั้นได้ไม่เกินแปดชั่วโมงต่อวัน และบุคคลนั้นต้องมีอายุเกินสิบหกปี
เช่น ใช้เป็นสถานประกอบการด้านอุตสาหกรรมหรือด้านการวิจัยและพัฒนา  ทั้งนี้
พื้นที่นั้นต้องมีมาตรการจำกัดหรือควบคุมให้ผู้ที่อยู่ในพื้นที่นั้นได้รับรังสีไม่เกิน
๓๐๐ ไมโครซีเวิร์ตต่อปี

ข้อ
๕ 
วัสดุอุปกรณ์ในสถานประกอบการทางนิวเคลียร์ที่ชำระการเปรอะเปื้อนทางรังสีแล้วต้องมีค่ากัมมันตภาพไม่เกินกว่าที่กำหนดในตารางแนบท้ายกฎกระทรวงว่าด้วยวัสดุกัมมันตรังสีที่ไม่อยู่ภายใต้การควบคุมตามพระราชบัญญัติพลังงานนิวเคลียร์เพื่อสันติ
พ.ศ. ๒๕๕๙

ประกาศ ณ วันที่ ๑๓
กันยายน พ.ศ. ๒๕๖๐
สมคิด  จาตุศรีพิทักษ์
รองนายกรัฐมนตรี
ประธานกรรมการพลังงานนิวเคลียร์เพื่อสันติ

พิมพ์มาดา/ภวรรณตรี/จัดทำ
๖ พฤศจิกายน
๒๕๖๐

วิชพงษ์/ตรวจ
๒๐ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๖๒ ง/หน้า ๑๕/๒๗ ตุลาคม ๒๕๖๐